> eee Hán m HoT 


Acasă > Economie > Viitor sumbru pentru regenerabile. Fotovoltaicele produc tot mai puțină energie 


Autor: Claudia Marcu 2023-12-07 18:09 


Viitor sumbru pentru regenerabile. Fotovoltaicele produc tot mai puţină 
energie 


Fotovoltaicele au început să scârțâie 


În plin avânt al încălzirii globale, producţia de energie fotovoltaică în România a 
scăzut dramatic în 2023. Practic, producţia a fost mai mică decât cea din 2014, 
când aveam cu peste 330 MW mai puţine capacităţi instalate. În plus, trecerea 
pe regenerabile înseamnă o transformare totală a sistemului energetic, ceea ce 
presupune investiţii enorme, spun specialiștii, în condiţiile în care nu există nicio 
tehnologie matură la acest moment care să asigure tranziţia. 


Pe 
primele nouă luni ale acestui an, fotovoltaicele au înregistrat cea mai scăzută producție 
din ultimii 10 ani. Şi asta în condiţiile în care capacitatea instalată a energiei solare în 
2014 era de 1.230 MW, iar în 2023, de 1.552 MW, conform datelor ANRE. Practic, avem 
mai multe parcuri fotovoltaice și mai puțină energie produsă. 


Astfel, pe primele 9 luni ale acestui an, fotovoltaicele au produs doar 1.378 GWh, 
comparativ cu aceeași perioadă din 2022, când s-au produs 1.492 GWh, din 2020, cu 
1.506 GWh, sau din 2017, cu 1.590 GWh. Cea mai mare producţie din fotovoltaice s-a 
realizat în 2015, când nu venise încălzirea globală și s-au raportat 1.688 GWh. 


"Centrale fotovoltaice mari nu prea s-au mai pus în funcţiune, avem 1.300 MW putere 
netă. Pe mine mă deranjează că miniștri și secretari de stat fac comparaţie între puterea 
instalată a prosumatorilor, de 1.200 MW, și puterea instalată a energiei nucleare, de 
1.413 MW. Asta în condiţiile în care fotovoltaicele prosumatorilor produc cam 10-11%, și 
asta în lunile de vară, din puterea instalată, în timp ce nuclearul produce 90%. Adică dacă 
ai 1.000 MW la prosumatori, produci cam 100 MW și atunci poți să compari cu un grup de 
100 MW. Factorul de încărcare a centralelor de fotovoltaice a fost, în primele 9 luni ale 
anului, fără lunile de iarnă, cu producţie insignifiantă, de 15,8%. Deci se ajunge tot la 10- 
11% pe an”, ne-a declarat dr. ing. Nicolae Codreanu, fost director tehnic al Complexului 
Energetic Hunedoara. 


Probleme nerezolvate 


Cu problemele care apar la transformarea totală a sistemului energetic și adaptarea la 
regenerabile se confruntă toate ţările, ne spun specialiștii din acest sector. “Sunt 
probleme tehnice mari, care nu se rezolvă peste noapte. De exemplu, ca să ajungem în 
2050 la net zero la nivel global, lungimea rețelelor trebuie să fie ca de la pământ la soare, 
adică aproape dublu decât este în acest moment. Deci trebuie investit în rețele, dar, pe 
urmă, sunt alte probleme legate de stabilitatea sistemului. Ca să faci o egalitate între 
puterea produsă și puterea consumată în orice moment este foarte complicat, mai ales 
când dorești să schimbi efectiv modul unui sistem energetic, adică să-l transformi în 
totalitate. La nivel global, este nevoie de trilioane de dolari, pentru interconectări, pentru 
asigurarea adecvanţei sistemului. Regenerabilele sunt un factor perturbator, pentru că 
produc o energie intermitentă și imprevizibilă și, cel mai important, eolienele și 
fotovoltaicele urmăresc sistemul trifazat de tensiuni, nu formează sistemul, din cauza 
electronicii de putere. Și atunci apar probleme legate de adecvanţa sistemului, care 


reprezintă comportarea sistemului la perturbații mari. Pentru a contracara acest fenomen, 
este nevoie de instalaţii și echipamente suplimentare, care, la ora actuale sunt în 
cercetare și nu există proiecte mature”, ne-a precizat fostul director tehnic al Complexului 
Energetic Hunedoara, dr. ing. Nicolae Codreanu. 


Hidroenergia, punctul strategic 


În 2022, producţia de hidroenergie a fost una dintre cele mai scăzute din ultimii 13 ani. 
Specialiștii spun că principala cauză a fost legată de războiul din Ucraina, care a impus 
reținerea, pentru servicii tehnologice de sistem, pentru echilibrarea acestuia, a unei 
cantități mai mare de energie hidro, în condiţiile reducerii producţiei pe combustibili fosili, 
cu importuri din Rusia. ”Hidrocentralele au un rol fundamental în asigurarea așa-numitului 
reglaj secundar, atunci când se întâmpină o perturbaţie, să intervină în a readuce 
egalitatea între puterea consumată și puterea produsă. Cea mai bună rezervă pentru un 
sistem energetic este rezerva hidro, pentru că este cea mai rapidă de pus în funcţiune și 
asigură o inerție foarte bună și se comportă foarte bine la deranjamente. Din cei 6.000 
MW putere netă a hidroenergiei, aceasta dă în sistem cam 2.500 MW, restul sunt în 
rezervă, ori pentru reglajul secundar, ori pentru umplerea lacurilor de acumulare. 
Producția mare din 2023 poate fi explicată prin scăderea consumului, astfel că s-a mai 
putut consuma din rezervele hidro”, a mai afirmat dr. ing. Nicolae Codreanu. 


